SIMBANG GABI 2014
SIMBANG GABI 2014
Umuna nga Aldaw ti Novena
(Jer 23:5-8)(Mt 1:18-24) Disyembre 16, 2014
Fr. Antonio E. Alagao, SVD
Ti panglukat a binnatog ti maysa a kadaanan a kanta dagiti makipaspaskua kunana: “Dios ti mangted ti naimbag a Paskuayo!” Daytoy a kanta ket pasingkedanna laeng ti kinapudno a ni Apo Dios laeng ti gubbuayan wenno makaited ti amin a kinaimbag, nangnangruna ti kaasi (mercy) ken panangisakitna (compassion) kadatayo.
Salaysayen ti naibasa manipud iti ebanghelio ni San Mateo 1, 18-24 ti panagtulnog ni Jose ti bilin ti Dios nga akklonenna ni Maria a kas asawana. Daytoy a panagtulnog ket nagbunga ti kaasi (mercy) ken panangisakit (compassion) ni Apo Dios kenkuana. Ngem sakbay a nagtulnog ni Jose, nagpanunot ken nariribukan ti napalalo agsipud ta ti pakdaar kenkuana ket maisalungasing ti kinasingpetna a lalaki ken maigapu ti kasasaad ni Maria a maysa a virgen nga ipasngayna ti anak ti Dios babaen ti pannakabalin ti Espiritu Santo. Ti nangngegna a timek ti Dios iti maysa a tagtagainep ti nangted kenkuana ti panagtalek ken panagbalbaliw. Inwaksina ti parikotna ket inkamaysana a protektaran ni Maria a mangipsngay ti Anak ti Dios babaen ti panagikasarna kenkuana. Naamirisna a saanna a matukod ti naisangsangayan a plano ti Dios kenkuana. Impakita ni Jose ti panagtulnog ken panagtalekna iti Dios babaen ti panangaklonna ti responsibilidad a mangtaripato ken Maria a kas asawana. Gapu iti daytoy a panagtulnog ken panagtalek, pinaraburan ni Apo Dios ni Jose a kas Nainggasatan!
Ni nasingpet a Jose ti inladawan ti naibasa ita a parbangon a kas pagwadan tayo. No agtulnogtayo a kas panagtulnog ni Jose ket guyuguyentayo ti nadiosan a kaasi ken panangisakit ti Apo kadatayo. No agtalek ken agtulnogtayo iti Dios a kas ken Jose, masarangettayo amin a parikut ti biag. Di bumurong a maipaay pay kadatayo uray pay dagiti saantayo a mapanunot a dawaten nga agpaay a kasapulan ken tarigagaytayo ti masakbayan. Ti Dios idalannatayo ti nalinteg a dalan no agtalektay ken agtulnogtay kenkuana.
Nadanuntayo manen ti tiempo ti Paskua. Addatayo ditoy nga umay makimisa-aguinaldo tapno umaytayo idaton ken Apo Dios dagitoy siam a parbangon a pagsagsagana ti pannakailagip ti pannakaipasngayna ken umaytayo manen agdawat ti panangitultuloyna ti panangtedna ti kinaimbagna kadatayo kangrunaanna ita a Paskua. Ti kinaimbagna ket sakupenna amin a kasapulantayo a parabor iti inaldaw-aldaw a panagbiagtayo a kas iti salun-at, taraon, kappia, ragsak, urnos, talna, kinagasat, pannakaiyad-adayo iti amin a pagdaksan ken kinadakes. Ngem saan a magun-od dagiti dawattayo no saan tayo umuna nga ilukat dagiti puspuso, panunot ken imatayo. Kasano ti panangilukattayo ti puso, panunot ken imatayo? No kayattayo nga ited ni Apo Dios ti kinaimbagna, aramidentay pay nga umuna, a kas inyadalna kadagidi tattao: “Ti aniaman nga aramidenyo ti padayo a tao, inaramidyo metten kaniak.” Ti aramid nga agpaay ti pada a tao ket awan sabali no di panangiburay ti kaasi (mercy) ken panangisakit (compassion).
Kasano ti mangngaasi ken mangisakit? Wenno sino ti kaasian? Umuna unay, aramidentay man a kaasian ken isakit ti bukod tay a bagi. Kaasian ken isakittayo man ti bagi tayo tapno saan nga agpababa ti dayawtayo iti imatang ni Apo Dios ken ti tao. Agpababa ti dayawtayo no irupirtayo ti galadtayo a naagum, naulbod, managimbubukod, naimut, napangas, nasuitik, mannakiriri, napaidam ken amin a saan a nasayaat a galad. Kaasian ken isakittayo man ti pannakaikulbo ti kararruatayo kadagiti adu a kinadakestayo. Kasano nga alawen ti pannakaikulbo ti kararrua tayo? Masungbatantayo daytoy babaen met laeng iti saludsud a maiturong kadatayo: Kaano ti naudi a panagbabawitayo? Kasano kabayagnan a saan tayo nga inawat ti sacramento ti panagconfesar? Maikaddua a pagpampanunutan maipanggep ti kaasi ken panangisakit: amirisentayo man no ammotayo met la a kaasian ken isakit ti familiatayo. Kadagiti nagannak, adu kadi ti kurang ti panangtaripato ken nasayaat a pagpatulad kadagiti annakyo? Kadagiti annak, kaasian ken tultulunganyo kadi dagiti nagannak kadakayo iti trabaho iti uneg ti balay? Maikatlo a pagpampanunutan: kaanonto nga umapay kadatayo ti kaasi ken panangisakittayo kadagiti karrubatayo? Tumunggal maysa kadatayo kabaelanna nga ipaay ti kaasi ken panangisakit iti pada a tao a kas iti saantayo a panangagum ti sanikuada, saantayo a panangulbod kadakuada, saantayo nga imutan ida, liklikan nga iparikna ti kinapangas, saan a panangsuitik kadakuada, saan a panangapa kadakuada, saan nga ipaidam ti mabalintayo nga isaranay. “Nagasat dagiti manangngaasi ta kaasianto ida ti Dios.” (Mt. 5,7).Ti kaasi ken panangisakit ket isu ti bunga ti panagtulnogtayo ken Apo Dios kadagiti pagayatanna.
Sakbay nga umaytayo agcomulgar, sipapakumbabatayo a mangyebkas: “Cordero ti Dios a mangikkat ti basbasol ti lubong, kaasiannakami”, isarunotayto metten a siulimek nga iyebkas: “Apo, pakawanem dagiti basbasolko ket kaasian ken isakitnak.” No sipupudnotayo iti daytoy nga asugtayo, mapalintegtayo nga agawid kalpasan ti misa.
Ti kaasi ken panangisakit ket isu ti tema nga umay idanun ni Apo Santo Papa Francis iti daytoy umay a Baro a Tawen nga ibibisitana ditoy pagiliantayo a Pilipinas manipud 15 agingga 19 ti Enero 2015. Kaasi ken panangisakit isuda koma dagitoy a galad ti pagpusipusan ti biagtayo a Kristiano tapno kankanayon met nga iburay ni Apo Dios ti kaasi ken panangisakitna kadatayo.
Dios ti mangted ti Naimbag a Paskuayo!
Maikadua nga Aldaw ti Novena
(Gen 49:2, 8-10)(Mt 1:1-17) Disyembre 17, 2014
Fr. Felipe Flores, SVD
Tema: Ni Jesus napudno nga Anak ni Ari David
Texto: Dua a bulsek impukkawda: “Jesus, nga Anak ni David, kaasianakami!” (Mt. 9–27)
- Babaen ti Evangelio ita nga aldaw, salaysayen na ti kapuonan ni Jesus a kas la man la umasping ti makunkuna a Family TREE. Ti nadumduma a paset ti nasantoan a surat, iparipiripna a ni Jesus ket Anak ni Ari David.
- Ni Angel Gabriel impakdaarna ken Virgen Maria a ti Anakna ket Anak ni Apo Dios ket agbalinto nga ARI ti Israel (Lk 1:32-33)
- Dagiti dua a bulsek binigbigda a ni Jesus ket anak ni David idi impukkawda: “Jesus nga Anak ni ARI David kaasianakami (Mt. 9-27)
- Dagiti tallo nga Ari a naggapu iti daya immayda nagrukbab ken nagisagut ken Jesus a kas ARI numan pay ubing pay laeng ti Jesus (Mt. 2:2)
Nagsayaaten ketdin tunggal makimisa tayo kangronaanna iti Domingo nga umay makimisa nga agdayaw ken agisagut met ken ni Jesus ta babaen iti nasantoan a misa mayanak manen ni Jesus iti nasantoan a wagas babaen iti konsegrasyon.
- Idiay Bantay Calvario, pinaisurat ni Pilato a maipasking iti krus ni Jesus toy sumaganad: “Jesus iti Nazareth, ARI daguiti Judio.” (Jn. 19:19)
- Inton agsubli ni Jesus nga umay mangukum ti sangalubungan, umayto a kas ARI a nadayag a manggunguna kadagiti naimbag ken mangdusa kadagiti dakes (Mt 25:8)
- Ngarud no ni Apo Jesus ket patien tayo nga ket isu napudpudno nga ARI: ti biagtayo, nasken unay nga ditay koma liplipatan ti gagemna wenno ti gapuna nga immay ditoy daga tayo a kas iti lualo tayo: “Salve Reina”
- Ania ti ibaga ti Evangelio ni San Juan: “Gapu iti kasta unay a panagayat ti Dios iti lubong, intedna ti kaikaisuna nga Anakna tapno ti siasinoman a mamati kenkuana saan a matay no di ket agbiag nga agnanayon.” (Jn 3:16) Iti ababa a sao: Mangisalakan. Kuna daguiti mamasirib daytoy a texto isu ti bagas ti entero nga Evangelio. Nagsayaat ketdi no sagpaminsan kantaen tayo ti napintas a kanta a pangipalagip, “God so loved the world that He gave us His only Son.” Idi napan a tawen, naituding a kas tawen ti pammati (Year of Faith). Saludsod: simmayaat ken timmibker ngata ti pammati tayo? Sapay koma ta adu ti simmayaatana.
- Immay mangted ti napalungdoan a biag wenno ti kunatayo ti Ingles: “to give us Fullness of life” (Jn 10:10) ta isu ngarud ti puon ken ubbog iti biag. Daytoy a napalungdoan a biag idiay pagarian ni Apo Dios iti pakagun-udan tayo ngem kas la man nangirupir daytoy rabaw ti daga babaen iti sakramento ti buniag. No usarentayo ti language ti CP: ti fullness of life awan sabali no di ket “unlimited” everlasting life without end. The best is yet to come kunatayo man. Ngem ditay koma liplipatan a dagiti laeng nasingpet a tattao ti makapan idiay pagarian ti Apo. Ngarud indengantayo koma a sipapasnek ti imbaga ni Apo San Pedro: “Agsingsingpet kayo ta ti Apo nasingpet.” Iti Ingles, “Be holy because God is holy.’ (1Pet 1:16). Karit kadatay amin: Nainsingpetan a biag wenno dakes a panagbiag. Ti piliem isunto met laeng ti apitem.
- Immaypay mangisuro ti husto a panagayat ta ti Dios ket ayat (1 Jn 4:8)
- Ti kapipintasan a pakakitaan ti napalaluan nga ayat isu ti panangipaay ti biag kadagiti gagayemna (John 15:13)
- Iti maudi a pangrabii, imbilin ni Apo Jesus kadagiti pasurotna: “Daytoy ti bilinko: agiinnayat kayo (Jn 13:34) kunana pay, “Ay-ayaten kayo a kas ti panagayat ti Ama kaniak. Agtalinaed kayo ti ayatko.” (Jn 15;9) Daytoy ngarud ti bilinko kadakayo: “agiinnayatkayo” (jn 15-17) Nasayaat unay no kantaentayo a masansan iti nasantoan a misa ti kanta ni Fr. Floro—Agiinnayatkayo kas pangablaaw tayo ti tunggal maysa “Peace be with you.”
- Imbilin pay ni Apo Jesus nga ti ayattayo saan laeng koma para kadagiti mangayat kadatayo no di ket pay dagiti kabusor tayo (Mt 5:43) (Rom 12:14). It is an obligation (Rom 13:8). Maysa kadagiti kapintasan nga senyal ti ayat kadagiti kabusor tayo isu ti pinangpakawan kas inaramid ni Jesus idi kunana: “Ama pakawanem ida ta dida ammo ti inaramidda.” No kayat tayo nga ammuwen dagiti nadumaduma nga aspeto wenno rupa ti ayat, maawis tay amin a mangbasa ti surat ni Apo San Pablo kadagiti taga Corinto (1 Cor 13). Kuna ni Apostol Juan ti saan nga agayat ket adda pay laeng ti kasipngetan (1 jn 2:11)
- No adda koma napintas a dawaten tayo a sagut ken Apo Jesus nga Ari ti biag isu koma ti panangpakawan kadatayo kadagiti adu a kanito ti panagbiag tayo nga saan tayo a pinalubusan nga agari ti biagtayo gapu ti basol tayo. Kasta met nga dawaten tayo ti nawadwad a grasyana tapno suroten tayo ti dalan ti kinasingpet ngem kangrunaan na unay iti panang tulong tayo a mangtungpal ti dua a cangronaan a bilin ni Apo– panagayat ken Apo Dios iti amin – amintayo ken ti padatayo a tao (Mt 22:37).
Laglagipentayo koma a kankanayon ti imbaga ni Apo Jesus “Siak ti dalan, ti pudno ken ti biag” (Jn 14:6) no saan kayo a makikaysa kaniak, awan ti mabalinanyo (Jn15:5)
A blessed, gracefilled & joyful Christmas to everybody! God bless!
Maikatlo nga Aldaw ti Novena
(Jer 23:5-8)(Mt 1:18-24) Disyembre 18, 2014
Fr. Aljovani Abrasado, SVD
“Anian a Ragsaktayo ta Tinungpal ti Dios ti Inkarina iti Imatangtayo!”
“Umayen ti tiempo a panangpilik iti pagbalinek nga ari nga agtaud iti kaputotan ni David… Panaganandanto dayta nga ari iti ‘Inispalnatayo ti Apo.'” (Jer. 23:5-6: Umuna a Maibasa). Adda naipangasngay nga “anak a lalaki a pinanaganan ni Jose iti Jesus” (Mt. 1:25: Ebanghelio).
Idi immay ni Pope John Paul II (ita ket santon) ditoy Pilipinas idi 1995 kunak iti bagik: “Dream come true!” Naimatanggak ti maysa a Santo Papa a nagdindinamag ti laing ken kinasantona! Ibilangko daydi a pasamak a kas maysa a naespirituan a parabor iti biagko ket nangted kaniak iti naan-anay a regta a mangituloy iti nakaayaban ti Dios kaniak nga agserbi.
Inton umay a bulan ti Enero 2015 naituding nga umay ni Santo Papa Francisco. Manen, maysa a parabor para kadatay amin a mamati: umay ti grasya ti Dios kadatayo babaen iti panangibaonna iti maysa a tao a pinilina a mangipakita kadatayo iti ayat ken kaasi ti Dios.
Dua a nalaing a Santo Papa: John Paul II ken Francisco–iti tiempok, iti tiempotayo! Daytoy a tiempo ti grasya, tiempo nga inkeddeng ti Apo! Anian a ragksaktayo ta natungpal ti kari ti Dios iti aramidna nga agayat ken mangpunno kadatayo iti grasya ken bendisionna!
Subliantayo ngarud ti umuna a maibasa ken ti Ebanghelio. Idi tiempo ni Jeremias, idi nasurok inem a gasut (600) a tawen sakbay ti pannakaiyanak ni Jesus, naipadto nga “umayen ti tiempo a panagpilik iti pagbalinek nga ari nga agtaud iti kaputotan ni David…Panaganandanto dayta nga ari iti ‘Inispalnatayo ti Apo'” (Jer. 23:5-6). Ket ngarud, a kas iti naipadto, immay daydi a tiempo, tinungpal ti Dios ti karina: Adda naipasngay nga “anak a lalaki a pinanaganan ni Jose iti Jesus” (Mt. 1:25)
Iti imatang kadagiti namati iti kari ti Dios ket iti napudno ken napnoan ragsak a panaguray iti pannakaaramid ti kari ti Dios–Dream becomes a reality! Ania?! Iti tiempok, iti aldaw nga addaak a sibibiag a makaimatang iti daytoy nga aramid ti Dios?! Nagpaidduma a siddaaw ken ragsak!Isu a napalalo ti ragsak dagiti agpapastor idi nakitada a kas iti kuna dagiti angheles ti Dios kadakuada (Lk. 2:8-20). Kasta met ti panagyaman ken panangidaton dagiti Mamasirib a lallaki a taga-daya idi naiturongda iti lugar a nakayanakan ti Ari (Mt. 2:1-11). Ket ni Maria, gapu ta namati iti insao ti anghel kenkuana, adda iti nagpaidduma a ragsakna: “Toy pusok idaydayawna ti Apo, ket agragsak toy kararuak gapu iti Dios a Mangisalakan kaniak. Ta nalagipnak, siak a nanumo nga adipenna.” Nalagip ti Dios ti karina; tinungpalna daytoy a karina; inaramidna daytoy iti imatangtayo. Anian a ragsaktayo!
Anian a ragsaktayo iti daytoy a tiempo ti adviento ta maaramid kadatayo a kas iti inkari ti Dios: Adda Aritayo! Adda “Dios a Mangispal” kadatayo! Adda Isuna kadatayo–ti Immanuel! Ngarud, anian a ragsak ti mariknatayo no adda iti panagserbi ken panagayat a mapadasantayo ta adda kadatayo ti Aritayo! Tuladentayo ngarud ti ayatna nga agserbi. Anian a ragsaktayo no ti Ari ket sibibiag iti panagayat ken panagserbitayo iti maysa ken maysa! Anian a kinagasat ken ragsak ti adda kadatayo no mamatitayo nga adda Dios a Mangispal kadatayo! Jesus ti Naganna! Pagbalinentayo a sibibiag ti panangispal ti Dios kadatayo. Ipalubostayo a ti biagtayo ket isu ti kangrunaan a pakakitaan iti daytoy a Dios a Mangispal, Dios a sibibiag! Ipalubostayo nga iti daytoy a tiempo umayen ti panangisalakan ti Diostayo. Siak, sika, datay amin—inispalnatayo ti Dios. Biag dagiti tattao ti Dios nga inispal ken pinaraboranna! Ket babaen iti daytoy a biag agbalintayo koma met a “kaadda” iti “Dios a Mangispal” kadagiti padatayo a tao.
Ket a kas kuna iti pelikula a “Bruce Almighty,”–“Don’t wait for a miracle. Be a miracle”! Anian a ragsaktayo ta tinungpal ti Dios ti inkarina kadatayo! Mariknatayo, makitatayo, mapadasantayo! Grasya a sibibiag–sika ken siak! Parabor ti Dios a sibibiag kenka ken kaniak!
Maikapat nga Aldaw ti Novena
(Judges 13:2-7, 24-25a) (Luke 1:5-25) December 19, 2014
Fr. Dominador Fernandez, SVD
Kakabsatco ken Cristo, tinawen nga adda napili a tema para Misa Aguinaldo. Ita a tawen ti napili a tema ket ti “Panangaasi ken Pannakipagrikna.” Daytoy a tema adda idin ditoy lubong tayo kasakbayan nga immay ni Apotayo a Jesukristo ket nangnangruna nga ad-adda a napaneknekan idi nakaayen ni Apo Jesukristo. Gapu ti panagbasol da amatayo nga Adan ken inatayo nga Eva, nairaman amin dagiti kaputotan ket narikpan ti Langit ket tapno malukatan kasapulan ti nadutokan a manglukat nga isu awan sabali no di ni Apotayo a Jesukristo. Palubosan ni Apotayo a Jesukristo a pastreken dagiti nadalus dagiti puspuso ken kararuada tapno maikarida idiay pagarian ti Dios.
Ni Apotayo a Jesukristo ti nangisungsung kadagiti pito a Sakramento. Maipalagep kadatayo a nabuniaganen, nagkomkomunionen, nga agsaganatayo iti panangdalus ti puso ken kararuatayo babaen ti tulong ti Sacramento ti confesar, panagbasa ti Sao ti Apo idiay Biblia, panagaramid kadagiti naimbag, panangutob ti tema ti Misa Aguinaldo iti tawen nga agdama.
Makikaysatayo ken Apotayo a Jesukristo babaen iti panangtungpaltayo iti iyaw-awis ti tema a “Panangaasi ken panakipagrikna” kadagiti padatayo a Kristiyano. Plannoentayo no kasano a tunglapen ti “panangaasi ken pannakirikna.”
Kalpasan ti uppat a Domingo a makonkona nga Adviento, manamnama nga ti birthday ni Apo Jesukristo maaddaantayo ti makaparagsak a Christmas daytoy a tawen a kas idi napan a tawen. Mainayon ditoy ti bunga ti Misa Aguinaldo nga naruggiantayon tunggal parbangon. Kanayon a silulukat ti puso ken kararuatayo a nangyal-lingag kadagiti naibasa nga Ebanghelio cadatayo.
Ti Ebanghelio a nangngegantayo ita a parbangon ket gungguna dagiti agassawa a Zacarias ken Elizabeth, isuda nga saan nga nagsardeng a nagkarkararag a maad-daanda koma ti anak. Numan pay lakay ken baket dan da Zacarias ken Elizabeth, naaddaanda ti anak a pinanagananda iti Juan. Dakkel a gin-awada ta natungpal ti panggep dagiti kagimongan a Judio nga adda koma anak dagiti agaas-sawa. Wen, naanusanda a naguray iti tumutop a tiempo nga inkeddeng ni Apo Dios.
Kakabsatco ken Cristo, mabalintayo a konaen nga da Zacarias ken Elizabeth inbiagda ti tema tayo nga “Panangaasi ken Pannakirikna.”
Merry Christmas and Happy New Year to All!
Maikalima nga Aldaw ti Novena
(Is 7:10-14)(Lucas 1:26-38) December 20, 2014
Fr. Julio (JB) Bello Barbieto, SVD
Pannakaipadto ti Pannakaipasngay ni Jesus
“Adtoy ti adipen ti Apo, maaramid koma a kas insaom”.
Ay-ayatek nga kakabsat ken Kristo:
Isu daytoy ti naimbag a damag nga inyebkas ni Santa Maria Virgen a kas insungbatna ti angel nga binaon ti Dios Apo nga nangipakdaar ti nakemna nga isu ti nainggasatan kadagiti amin nga babbai gapu ti panagbalinna nga Ina iti mangisalakan iti sangalubongan a managbasol.
Maadal tayo ken Santa Virgen iti kinapakumbaba (Humility) babaen ti sarita na “ADTOY TI ADIPEN TI APO”, ken ti sireregta a panagtungpal ti nakem ti Apo (willing acceptance to the will of God), “MATUNGPAL KANIAK A KAS INSAOM”.
Bayat ti panagbiag tayo, ania ngarud ti aramiden tayo tapno matungpal tayo ti nakem ni Apo Dios kadatayo amin? Iti nakem ken bilin ni Apo Dios a nailanad amin iti Sangapulo a Bilin (Ten Commandments) nga intedna ken Moises. Ket idi immay ni Jesukristo dagiti bilin nga inyebkas na ababa a sarita “AYAT ITI DIOS KEN PADA A TAO” (Love of God and Neighbor). Isu daytoy ti pudno nga nakristianoan nga ayat.
Ania ti kayat na a saoen ti “AYAT”? Ti sungbat ni San Juan Evangelista “Ni Apo Dios ket biig nga ayat” (Gos is love) 1 John 4:8. Ti panagayat iti Dios ken pada a tao ti insure ni Jesukristo nga panangtungpal iti nakem ni Apo Dios (will of God).
Ania ngarud ti aramiden tayo tapno matungpal tayo ti nakem ken bilin ti apo maipapan iti ayat? Iti amin a kanito ti panagbiag tayo tallo a paset (3 ways must be practiced) nga isu dagiti sumaganad:
- Panaglualo (Prayer)
- Panaganus iti amin nga rigat (Patience),
- Panangitultuloy ti aramid nga nakristianoan (Perseverance in doing whatever is Christian and good for the love of God)
Kakabsatko ken Kristo: Iti amin nga panggep ken aramid tayo, intay tuladen ni Santa Maria Virgen; indatonna ken Apo Dios ti ayatna a di agsarday, naimpusoan ti tulong na kadagiti napanglaw, nabuslon ken sireregta nga nagserbi ken Elizabeth bayat panangipasngay na ken San Juan Bautista, idi nagkurang iti arak nga iserbi dagidi nagkasar idiay Cana, babaen ti dawat ni Santa Maria, pinagbalin ni Apo Jesus nga arak ti innem a burnay a danum (first miracle of Jesus). Ni Santa Maria kanayon a sinurotna ni Jesukristo inganat ipupusayna iti Krus diay bantay Calvario.
Sapay koma ta kablaawan tayo ni Santa Maria Virgen kas kona tayo a masansan, “Mary with your loving Son, bless each one of us”. Amen.
Maikainem nga Aldaw ti Novena
(2Sm 7:1-5,8B-12,14A,16) (Rom 16:25-27) (Luke 1:26-38) December 21, 2014
Fr. Nicandro Vergara, SVD
“Ania ti riknayo idi madamagyo ti panggep ti Ama ti simbaan ti Romana Catolica, ni Pope Francis iti iyaayna iti pagiliantayo a Pilipinas nangnangruna ti nadangranan ti napigsa a ginggined iti probinsya ti Bohol a 7.2 magnitude ken ti bagyo a Yolanda iti probinsya ti Leyte. Mamatiak nga adu kadakuada ti nalpay wenno naupay ti riknada ken dakkel pay ti pammabasolda ta nga isuda ket nabaybay-an iti baet ti panagsagabada. Ti panagkita da kadagiti bagbagida ket naidumdumada iti kinarigat nga awan mangsango kadakuada.
Apaman a napasingkedan ti Simbaan Catolica ti pagilian tayo, simmangbay ti naidumduma a ragsak dagiti Pinoy. Rimmangrang dagiti ruprupa dagiti kakailiantayo a maiyarig dagiti rimrimat ken narangrang a Christmas lights iti Paskua. Daytoy naimbag ken naragsak a damag ket nagbalin a tukod a nakatukay ken nangpalung-ay ti nadagsen a sasaaden dagiti Pinoy. Imparikna ni Apo Santo Papa Francis ti Asi ken Dungo ti impamatmat a nangriing ti namnama a mangpasantak ta adda Ama ken Tao ni Apo Dios a mangparuk-at ti kinaliday ken bannawag ti pannakaisalakan. Mapukaw ti kinaraem.
Iti daytoy maikainem a parbangon nangegan tayo ti naindakklan a parabar ti Dios a babaen ken Apo Santa Maria inawatna ti pakdaar ti Dios iti naimbag a damage lumgak ti benneg ni pannakaisalakan ti pannakawaswas ti kinadagsen ni sennaay ken pannakaigamen ti tao ti kinamanagbasol gapu iti naunay a kinatudio ni Apo Santa Maria a kalpasan iti panangbinsabinsana ti panggep ti Dios para iti tao, saan a nagkitakit ken insungbat na “Adtoyak nga adipen ti Apo, maaramid kaniak kas insaom”. Ania a ragsak ken pannakalung-aw ti sangalubongan iti dayta napnoan bagas a sungbatna. Napnoan ayat ken kinamangaasi ta ti pusona daytoy a nagbalin nga Ina ti Anak ti Diosa ket imbuksilanna ti nauneg a palimed ti Dios. Burburtia a di matukod!
Daytoy ti plano ti Dios a sagotna iti tao a nadangranan gapu iti basol a mangiburay iti asi ken pannakipagriknana kadatayo.
Apo Santo Papa Francis, sinilgam a talaga ti gagarmi a mangpasangbay kenka ditoy ilimi a Pilipinas.
Apo Santa Maria, saanmi a pulos kalipatan dayta nagpaiduma a panangisakit mo kadakami.
Apo Jesus, asim ken dungom ti adda Kenka. Ket daytoy a Eukaristia a rambakanmi ita, baton-lagip iti panangbigbig ti mangpaleggak mo ti nagpaiduma a pannaripatom kadakami iti pannakaisalakanmi. Amen
Maikapito nga Aldaw ti Novena
(1Sm 1:24-28) (Luke 1:46-56) December 22, 2014
Fr. Jerome A. Adriatico, SVD
Ket madanon monto ti gasat. Pamalagip nga ti gasat ket umay ngem biroken. Sapulen ken bigbigen tapno makasagana ka ken maikari ka nga umawat. Ta ti pangawatan ket agbalbalintayo agsimsimpatayo. Iti pannakaiyanak, naparubuatantayo nga nanumo. Awan ti intugottayo, ngem amin danonentayo, simpaentayo, ken balinentayo. Agpayso nga adda nagasgasat wenno napagasatan ta nalaklaka ken nasaysayaat man ti dalanen da iti biag nga intrabaho met laeng dagiti immununa kadakuada. Ngem ammo tayo nga igaedda nga ituloy ken nayonan di la ketdi marakrak ken mapukaw daytoy. Ti dalan ti biag ket mabalin nga rumigat kasta met nga sumayaat. Isu nga iti rubuat na birokentayo dayta nga pannakapagasat, pannakabendision. Ti tao nga mamati ken bigbigen na nga ti Apo nga Namarsua ti puon ken dumanonan ti biag, ammona ken agtalek iti dayta. Maamiris na nga ti biag nga naiyawat kenkuana, uray pay no nanumo ket nabendisionan, napagasatan ta naggapu ken adda iti Apo.
Ti napagasatan ket nanumo, iti baet ti bimmaknanganna.Silalagip iti Dios ken iti padana nga tao. Ammona nga naparaburan ken iburay ken iparaman dayta nga parabor. Ta kasta ngrud ti pakabuklan ti biag- nga naiyawat kenkuana ken iyawatnanto iti Apo ti biag. Agtalinaed nga napakumbaba, ken addaan ti pammati, pananginanama, ken panagayat.
Ti nanumo ket nagasat ken mapagasatanto. Ta iti kinanumona, agtalek nga umararaw iti Apo ket ti Apo silalagip kenkuana. Nanumo dagiti tattao nga naisarita kadagiti nangngegantayo nga naibasa.Ngem ammo tayo nga isuda ket naisangsangayan. Nariknada nga silalagipti Apo kadakuada ken saanda nga nabaybay-an.
Sika birbirokem kadi ti gasat mo? Wenno bibiagem iti nabendisionan nga biag?
Maikawalo nga Aldaw ti Novena
(Mal 3:1-4,23-24)(Lk 1: 57 – 66) December 23, 2014
Fr. Cirilo Ortega, SVD
Pinili ni Apo Dios ni Juan a Mamuniag kas maysa kadagiti kadakkelan a profetana. Kas maladaga, nakapsut ken managkasapulan. Ket kas profeta, imbiagna ti kinapakumbaba ken pannakasapulna ken Apo Dios.
Dagiti profeta ket napakumbabada a tattao. Maawatanda nga no awan grasya ni Apo Dios, awan kaipapanan ti biagda. Awan maaramidda a mangipatungpal iti misyonda.
Ti pannakaiyanak ni Juan a Mamuniag ipablaakna ti isasangbay manen ti Paskua. Asidegen ti Apo.
Idi saludsodenda no siasino isuna, kinuna a nangilawlawag: “Siak ti timek ti maysa nga agpukpukkaw iti let-ang: Palintegenyo ti dalan a pagnaan ti Apo” (Jn 1:23).Ti biag ni Juan a Mamuniag isurona kadatayo dagiti kasapulantayo a tulagading tapno nasayaat ti panangawattayo ken Jesukristo babaen iti napakumbaba a panagpuspuso.
Binigbigna ti bagi akas instrument ti Dios tapno maipatungpalna ti nakaayabanna ken iti misyonna iti biag iti sidong ti naindaklan a plano ti Dios. Ti kinapakumbaba ni Juan a Mamuniag ket nagbalin a pagulidanan ken pagtuladan dagiti Kristianos kadagiti panawen.
Sakbay nga adda nakengngeg maipanggep ken Kristo, adun dagiti tattao a naggapu iti adayo tapno inda dumngeg ken Juan. Ngem uray pay no kasta, saan a nagdudua isuna a nangiturong ken Kristo dagiti dumdumngeg kenkuana. “Isun ti rumbeng a maitan-ok, ket siak ti maipababa” (Jn 3:30).Kinapudnona, ni Juan kinumbinsirna dagiti disipulosna a mangpanaw kenkuana ket sumurotda ketdi ken Apo Jesus.
Uray datayo ket nalanaan ken nadutokan babaen iti grasya nga agbalin profeta ni Apo Dios. Agsaksitayo iti daytoy a grasya babaen iti napakumbaba a panagbiag iti sangwanan ti Apo ken dagiti tattao.
Awan ti makapagrambak ti pudno a Paskua ti Pannakaiyanak ni Kristo no saan a napakumbaba ken napanglaw ti panagpuspusona.
Dagiti nabaknang, natangsit ken natoray, dagiti agkunkuna adida kasapulan ni Apo Dios, para kadakuada dida kasapulan ti Paskua. Dagiti laeng napakumbaba iti espirituda, dagiti mawaw ken mabisin ken Apo Dios, dagiti agsapsapul ti mangibabaet a sipupudno kadakuada, isuda ti mangsarabo ti “Dios nga immay nakipagbiag kadagiti tattaona.”
Kasapulan ngarud nga intay usisaen ken amirisen to bagbagitayo no kasanotayo a sarabuen ni Jesukristo iti daytoy mapaspasungadan a Paskua.
Iti baet dagiti nakaadadu ken nagkakangina a naimmateryalan a panagsagana ti Paskua, laglagipentay koma daytoy: Ti espiritu ken biag a napakumbaba ket isuti pudno, tumutop ken kasayaatan a panagsagana para iti Paskua; ta ti intay rambakan ket fiesta ti maysa nga naiyanak iti maysa a kalluong, saan a maysa nga naiyanak iti palasyo.
Ni Kristo dina kasapulan ti palasyo ken bangkete. Ti kasapulan ni Kristo ket puso a napakumbaba a mangsarabo kenkuana. *!*!*
Maikasiyam nga Aldaw ti Novena
(2Sm 7:1-5,8B-12,14A,16)) ( Luke 1:67-79) December 24, 2014
Fr. Denny D. Lucas, SVD
Ay- ayatek a kakabsat ko ken Kristo;
Iti daytoy maudi nga aldaw ti novena tayo a kas panagsagana tayo iti pannakaiyanak ni Apo tayo a Hesus. Awisen na tayo daguiti obispos tayo ti entero nga Pilipinas nga agkararag tayo para ti natalna nga isasangbay ni Apotayo a Santo Papa Francisco ket daguitoy sumaganad ti bunga ti intay panagkarkararag. Agbalintayo koma nga natulnog kenni Apo Santo Papa Francisco isu nga mangibagi ken Kristo ti entero a lubong. Sigagartayo koma nga mang pasangbay ken nangnangruna unay iti idedengeg tayo kadaguiti patigmaanna. Makipagrikna tayo koma kadaguiti nakurapay ken marigrigat. Manangangaasi tayo koma kadaguiti tattao nga nakakapsut ken napukaw ti namnamada. Napakumbaba tayo koma nga ikompesar daguiti amin nga nagbiddutan tayo ken agsubli tayo koma ti Ama tayo nga nailangitan. Kanayon a napasnek koma ti intay panangawat iti Bagi ken Dara ni Apotayo nga Hesus tungal makimisa tayo. Apo bendisionam ti entero nga gimongmi tapno tuladenmi ti kinamanangaasim ken pannagayat sapay koma ta kasta.
Vigilia ti Paskua
(Is 66:1-5)(Aramid 13:16-17,22-25)(Mt. 1:1-25 / or 18-25) Disyembre 24, 2014
Fr. Robert Ibay, SVD
“Arapaap ti Dios Para Kadatayo ken ti Gimong ”
Napintas ti agarapaap. Dagiti nagannak kanyak, kanayonda nga ibagbaga idi ubingkami, “ ti arapaap ko kadakayo annak ko ket napintas, naragsak ken naballigi nga panagbiag”. Ti arapaap palag anen na ti panagbiag, ti arapaap ikkan na ti turong ti trabajo ken ti biag. Ti arapaap nga mabuyugan ti aramid ken maidatun ken Apo Dyos ket maragpat ken agballigi.
Ti ebanghelyo tayo itatta, makita tayo ti panagballigi ti arapaap ti Dyos nga isalakan na tayo babaen ti panagbalinna a tao. Itatta ramrambakan tayo ti panagballigi ti arapaap ti Dyos nga kaduaennatayo tapno napinpintas ti panagbiag ken pannakilangen tayo ti tumunggal maysa. Nanggnegan tayo ti naintaoan nga arapaap ni San Jose nga isina na ni Maria- ti Ina ti Dyos- ngem dayta nga arapaap indalan ni Apo iti pagayatan na. Kayatna a sawen ti arapaap nga awan pakainaigan na ti pagayatan ti Dyos, ti arapaap nga egoista ket awan pagturturungan wenno pagbanbanaganna.
Itatta intayo man pagpanpanunutan dagiti arapaap tayo para ti bagbagi tayo, para ti pagimbagan ti pamilya ken gimong tayo. Kasanu a ragpaten dagiti napipintas nga arapaap tayo
Umuna ragpaten tayo dagiti napipintas nga arapaap babaen ti panagpakaduatayo ken Apo. Ti paskua ket panangibaga wenno panangiparipirip nga ti Dyos ket kadkaduaen na tayo. Ti sao nga Emmanuel- Ti Dyos adda kadatayo- ket ibagana nga maragpat dagiti naduma duma nga arapaap kaduatayo ti Dyos. Malagip ko ti imburay ti maysa nga estudyante, Apo dyak nagun od ti nagbalin a valedictorian ti clase nu saan nak a tinulungan ni Apo ken kinadkadua ti Dyos. Ti sabali a pannao, ti arapaap ket magun od, ti arapaap ket napintas nu agpakaduatayo ken Apo. Ti panagkararag, ti panangidaton ken Apo dagita nga arapaap, ti panangibiag ti arapaap ket wagas ti panagpakadua ken Apo tapno agballigi ti arapaap tayo. Tatta a paskua, gun oden tayman dagiti arapaap tayo kaduatayo iti Dyos. Tatta a paskua agarapaap tay man kaduatayo ni Kristo nga Emmanuel.
Maikadua maragpat dagiti arapaap nu agbalin tayo a manang ngaasi. Ti ebanghelyo tayo ita, ipakita ti Dyos ti dakkel nga panangngaasina kadatayo babaen ti panagbalinna tao. Iti itataona nayasideg tayo kenkuana, iti itataona, ti kaasina ket naiparipirip babaen ti panangpakawan na kadagiti nagkurangan tayo. Ti kaasi ti Apo ket mabirukan iti kinarasi tayo, ti kaasi na marikna kadagit kanito nga nagkibaltang tayo. Ti arapaap tayo nangnangruna nu nagtaud ken Apo, ket maragpat ta dakdakkel , nalawlawa ken nabinbineg ti kaasi ti Dyos ngem dagiti trabaho ken pagkurkurangan tayo. Ngarud kaduatayo koma ti kaasi ni Apo iti panangragpat tayo kadagiti arapaap tayo.
Ti maudi, dagiti arapaap ket magun od babaen ti panangiyaramid ken panangibiag. Ti paskua ket ibagana nga ti Dyos haan la nga nagsasao nu di ket inaramid na ti sao na babaen ti panagbalinna a tao. Ti arapaap iti Dyos nga kaduaen ken isalakan na tayo inaramid na, babaen iti panabalinna a tao iti kinatao ni Apo Jesukristo. Kayatna a sawen nga amin nga arapaap magun od ken agballigi nu buyugan iti aramid, dedikasyon ken biag. Paskua kayatna a sawen nga ti arapaap ti Dyos ket maiyaramid, Paskua kayatna a sawen nga ti arapaap tayo ket magun od nangnangruna nu kaduaen ti naimpapusuan nga aramid ken pudno a pammati. Paskua kayatna nga iparipirip nga haan tayo mauma nga agarapaap ta ti Dyos kadkaduaen na tayo ken sisagana nga tumulong tapno agballigi ti arapaap tayo.
Anya ti arapaap tayo? Agpakpakaduatayo kadi ken Apo? Wenno ti arapaap tayo kadi ket buybuyugan ti aramid? Iti dayta nga arapaap tayo para iti pamilya tayo wenno para iti gimong, nakasentro kadi ken Apo? Dagiti arapaap tayo ket para kadi ti pagimbagan ti kaaduan o ti kabukbukudan tayo a laeng a pagimbagan/pagragsakan?
Aldaw ti Paskua (Misa ti Parbangon)
(Is. 62:11-12)(Tim 3:4-7)(Lk 2:15-20) Disyembre 25, 2014
Fr. Yakobus Sanbiko, SVD
“SINALIMETMETAN AMIN NI MARIA ITI PUSONA”
Makuna nga ti PUSO ti kapatgan nga paset ti bagi. Gagangay nga nu mapan ti maysa a tao agpakita wenno agpacheck –up iti doctor, umuna nga kitaen da ti blood pressure ti pasyente tapno makita nu kasano ti kasasaad ti bagi ken nu kasano ti panagpitik ti puso nga isu ti maysa nga importante wenno napateg unay iti biag ti tao.
Iti naespirituan a pangbiagtayo, ti puso ket napateg unay. Kuna ti Salmo: “Aywanam ta pusom ta isu taudan ti biag.” Isu’t gapuna nga uray adu ti napasamak iti biag ni Maria a narikut nga awaten ket sinalimetmetan iti pusona.
Ay-ayatek nga kakabsat, saludsudentayo man iti bagbagitayo. Siasino kadatayo ti saan pay nakapadas ti narikut ken narigat nga maawatan nga pasamak ti biag? Kasano tayo nga tuladen ni Maria nga nangsalimetmet kadagitoy iti pusona?
Kakabsatko, ti Kararag isu ti kasayaatan nga agas para kadatayo. Naimbag unay ti agkararag nu adda dumteng a parikut wenno pasamak iti biag a narigat nga maawatan ken narigat a tamingen. Italek tayo amin iti Apo a saan ket a ti panangsaludsod tayo iti Apo no apay ken ania dagitoy, no di ket kunatayo: Ania Apo iti ibagbagana kaniak dagitoy a banag? Ti pagayatam Apo isu’t matungpal.
Maikadua, tuladentayo koma ni Maria a sidadaan nga umawat iti aniaman a dumteng iti biagna, sidadaan a kanayon nga umawat iti plano ti Dios kenkuana kas kunana: “Matungpal koma iti pagayatam.”
Maikatlo, panagtalek iti Dios. Awan mapagteng ti biag tayo nga awan ti gapuna wenno rasonna. Gapu iti pagtalek ni Maria iti Dios inyebkasna: Toy kararuak idaydayawna ti Apo.
Ay-ayatek nga kakabsat, umadanin ti baro a tawen. Agyamantayo ti Apo iti tawen 2014. Adda dagiti naimbag, adda dagiti ragragsak ken saksakit ngem adu met iti intayo pagyamanan. Kas ken Maria, abrasaentayo ti tawen 2015, a tawen ti “KARARAG, PANGTALEK KEN SILULUKAT NGA AGTUNGPAL ITI PAGAYATAN TI APO iti laksid dagiti adu nga pagteng ti biagtayo nga ti panagkita ket narigat para kadatayo nga awaten ken maawatan. Kas ken Maria, salimetmetan tay amin dagitoy nga makallalagip nga padpadas ken paspasamak ti tawen 2015 ket salimetmetantayo dagiti pusposotayo.
Aldaw ti Paskua (Misa ti Aldaw)
(Is. 52:7-10)(Heb. 1:1-6)(Jn. 1:1-18) Disyembre 25, 2014
Fr. Antonio C. Calautit, SVD
Ti Paskua ket istorya ti BIAG! Para kaniak ket istorya daytoy ti 4cd’s- four characteristic dimensions ti SVD missions. Uppat a langa ti Paskua. Umuna. “ Ti Sao ket nagbalin a Tao ket nakipagbiag kadatayo. Adda kenkuana ti biag ket daytoy a biag ket nagbalin a silaw dagiti tattao.” Ti Paskua ket ipalaguip na la unay kadatayo ti kinapateg ti SAO ti Diyos. Ni Apo Hesus ket isu ti napudpudno a langa ti Diyos a mangay-ayat kadatayo. Saan aya nga no agpasngay ti Ina ket naragsak gapu ta ti Anak iladawan na dagiti naragsak a pasamak kadagiti sao ken kari dagiti agassawa. Ti anak ket isu ti bunga dagiti nasam-it nga kari ken adu nga agkakapintas a sao dagiti agassawa. Kasta met ti Sao ti Diyos. Wen, sibibiyag ti Sao ti Diyos, isu ti mangted ti pudno a silaw ti biag tayo. Ita a Paskua, mapalagipan tayo amin tapno ay-ayaten tayo ti sao ti Diyos. Sapay koma ti pannakaiyanak ni Apo Hesus, maiyanak met kadagiti puspuso ken panagbiagtayo ti panagayat iti Sao ti Diyos.
Maikkadua, ti Paskua ket panawen a malaguip tayo a ti Diyos ket nagsao kadatayo babaen ti Anak na (Communicating Father). Ita a Paskua, nagadu dagiti communication activities tayo both verbals and non-verbals, ket ammok nga nanipud pay idi rabii ti “noche buena” adun dagiti communication processess tayo. Mabalin nga adda dagiti adu a katkatatwa, panagkikinnablaaw, panag- giinnarakup, adu nga best wishes, adu a panangibaga ti panagayat. Idi ubingak, simple laeng ti communication activities mi no paskua, umuna, sigurado kami a kompleto kami iti familya ket agluto da nanang ken tatangko ti tinupig ken suman-latik. Sadakamto riingen ket agsasango kami amin iti pannangan. Wow! Napnu kami ti kinaragsak (golden memories ko dagitoy idiay balay). Ita nga aldaw umay manen ti Diyos kadatayo tapno uliten na manen nga ibaga kadatayo nga ay-ayaten natayo. Kas kuna ti maikaddua a maibasa, “ngem kadagitoy maudi nga aldaw, nakipagsao kadatayo babaen iti anakna. Kakabsat mabalin kadi a makisao tayo met ken Apo Diyos ita nga Paskua? Wen, ibaga tayo manen daguiti adu nga istorya ti biag tayo-naragsak man wenno naliday!
Maikatlo, ita nga aldaw agranniag ti hustisya ti Dios iti sangalubungan. “Agranniag ti Silaw iti sipnget ket di mabalinan ti sipnget nga iddepen.” Ti Paskua ket ipalaguipna met kadatayo ti naindakklan nga hustisya ti Dios- saan na nga binay-an ti sipnget ti basol nga agari kadatayo. Saan na a binaybay-an ti Parsua na nga agas-asug iti rigat ngem babaen ken Apo Hesus, maaddaan tayo ti Kappia ket maisubli ti nakaparsuaan iti dati nga langa na. “Agarin ti Diyosmo!” Ita nga aldaw nagballaigin ti kinaimbag ti Diyos. Ket kaskuna ti ebanghelyo- iti kinabuslon ti paraburna, inawattayo amin ti bendisionna, wen agsasaruno a bendisyon.” Kakabsat, sapay koma ta ita nga paskua, malaguip tayo manen ti kinapateg ti panagayat tayo iti pagsaya-atan ti lubong a pag-gargarawan tayo.
ANI-Misyon! Ti salmo kunana-“nakita dagiti tattao iti amin a disso ti panangisalakan ti Diostayo” Para kaniak ni Apo Hesus ket isu ti Misyon ko. Kas maysa nga SVD, kayat ko a makita dagiti tattao kaniak ni Hesus. Ita nga aldaw, awatek manen ni Hesus iti pusok, kararrua, ken panagbiag ko. Ammok a narigat ti mangipakita ken Apo Hesus no ti laeng ugali ken kinataok ti aramatek. Ngem ammok nga ita nga aldaw ti Paskua, ammo na ti kinakapsut ko ngem ammok nga aramatennak tapno “agani-misyon”kadagiti tattao nga ay-ayatenna. Kakabsat, ita nga aldaw ti Paskua, agari koma ni Kristo kadagitoy uppat nga langa ti Misyon tayo. Merry Christmas and A Prosperous New Year! God bless!
tgl_Latn tgl_Latn ilo_Latn hrv_Latn lmo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn ast_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn hrv_Latn vec_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn srd_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn lim_Latn vec_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn lus_Latn lmo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tsn_Latn vec_Latn ilo_Latn ilo_Latn ilo_Latn ilo_Latn ilo_Latn lus_Latn por_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tsn_Latn fao_Latn ilo_Latn ilo_Latn ilo_Latn eng_Latn lmo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn sun_Latn lmo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn nld_Latn vec_Latn ilo_Latn ilo_Latn ilo_Latn ilo_Latn